作者:趙與洽
標題:摸魚兒
內容:甚幽人、被花勾引，庭皋遙夜來去。江空歲晚誰為伴，只有瓊枝玉樹。愁絕處。望萬里瑤臺，夢斷迷歸路。花還解語。更雪琢精神，冰相韻度。粉黛盡如土。飄仙袂，曾綴蕊珠鵷鷺。雲茵月障千步。莫教衣袖天香冷，恐怨美人遲暮。更起舞。任斗轉參橫，翠羽曾知否。塵緣自誤。終待驂鸞，乘風共去。長作此花主。